เทเวศฯปลดล็อกขายภัยน้ำท่วม
เทเวศประกันภัย เปิดทางให้ที่อยู่อาศัยทั่วไปซื้อภัยธรรมชาติรับมือน้ำท่วมได้
27 ม.ค. 2555

เทเวศประกันภัย เปิดทางให้ที่อยู่อาศัยทั่วไปซื้อภัยธรรมชาติรับมือน้ำท่วมได้
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ขณะนี้บริษัทพร้อมขายประกันภัยธรรมชาติให้กับลูกค้าทั่วไปแล้ว โดยเฉพาะความคุ้มครองในตัวที่อยู่อาศัยผ่านกรมธรรม์ “บ้านพิทักษ์ภัย” ที่ให้ความคุ้มครองอัคคีภัยพื้นฐาน รวมถึงความเสียหายที่เกิดจากภัยธรรมชาติ ไม่ว่าจะเป็นภัยน้ำท่วม สึนามิ ลมพายุ สตอร์มเซิร์จ แผ่นดินไหว ลูกเห็บ และภูเขาไฟระเบิด 
“ก่อนหน้านี้เราขายประกันบ้านพิทักษ์ภัยให้กับลูกค้าสินเชื่อของธนาคารไทยพาณิชย์เพียงอย่างเดียว และได้รับกระแสตอบรับในเรื่องนี้มีสูงมาก ดังนั้นจึงขยายไปยังลูกค้าและประชาชนทั่วไปที่ต้องการซื้อความคุ้มครองนี้ เพื่อลดความเสี่ยงจากการที่บ้านที่อยู่อาศัยอาจได้รับความเสียหายจากเหตุดังกล่าวเพิ่ม เพื่อช่วยเหลือบรรเทาความเสี่ยงภัย โดยได้รับความคุ้มครองอย่างเหมาะสมที่สุด” นายชาติชาย กล่าว 
อย่างไรก็ตาม สำหรับแบบประกันบ้านพิทักษ์ภัยนั้น ได้กำหนดเงื่อนไขความคุ้มครองจากภัยน้ำท่วมหรือภัยธรรมชาติ (ซับลิมิต) ไว้ที่ 10% ของทุนประกันทรัพย์สิน รับสูงสุดได้ถึง 50 ล้านบาท โดยอัตราเบี้ยประกันจะขึ้นอยู่กับแต่ละพื้นที่ว่ามีความเสี่ยงต่อการเกิดเหตุภัยธรรมชาติและมีการป้องกันภัยมากน้อยแค่ไหน 
นอกจากนี้ หากเป็นลูกค้าผู้ประกอบการทั่วไป เช่น โรงงานหรือโรงแรม บริษัทก็พร้อมขายประกันภัยธรรมชาติแล้วเช่นกัน โดยได้ป้องกันความเสี่ยงให้กับบริษัทด้วยการซื้อประกันความเสียหายส่วนเกินไว้กับบริษัทประกันภัยต่อต่างประเทศ